אדם ארמסטרונג

**אדם ג'יימס ארמסטרונג** (באנגלית: **Adam James Armstrong**; נולד ב-10 בפברואר 1997) הוא כדורגלן אנגלי המשחק בעמדת החלוץ בקבוצת וולברהמפטון וונדררס מהפרמייר ליג.

## קריירת מועדונים
### ניוקאסל יונייטד
ארמסטרונג נולד וגדל בניוקאסל על הטיין, והצטרף בגיל 9 למועדון אותו הוא אהד, ניוקאסל יונייטד.

ב-28 בינואר 2014, נכלל ארמסטרונג לראשונה בסגל של הקבוצה הבוגרת של ניוקאסל למשחק פרמייר ליג נגד נוריץ' סיטי, אך לא זכה לדקות משחק. ב-15 במרץ, ערך ארמסטרונג את הופעת הבכורה שלו כמחליף, כשעלה לשחק בדקה ה-86 במקומו של לוק דה יונג בהפסד ליגה לפולהאם, והפך לשחקן השני הצעיר ביותר ששיחק עבור ניוקאסל בפרמייר ליג אחרי קזנגה לואלואה.

ב-24 בספטמבר 2014, שיחק ארמסטרונג את משחקו הראשון כשחקן הרכב בניוקאסל במשחק בסיבוב השלישי של גביע הליגה נגד קריסטל פאלאס. ניוקאסל ניצחה את המשחק 3–2 בהארכה, כשארמסטרונג בישל שני שערים. ארמסטרונג פתח בהרכב בפרמייר ליג בפעם הראשונה בקריירה שלו ב-26 בדצמבר, בהפסד 3–1 למנצ'סטר יונייטד באולד טראפורד.

#### השאלה לקובנטרי סיטי
ב-28 ביולי 2015, הצטרף ארמסטרונג לקובנטרי סיטי מההפוטבול ליג הראשונה בהשאלה עד 16 בינואר 2016. הוא ערך את הופעת הבכורה שלו בקבוצה ב-8 באוגוסט, וכבש שני שערים בניצחון 2–0 על ויגאן את'לטיק בריקו ארנה. שבוע לאחר מכן, הוא כבש צמד נוסף בניצחון 4–0 בחוץ על מילוול, כאשר השער הראשון היה מ-35 מטרים. לאחר שכבש שוב במשחקו הבא ב-18 באוגוסט בניצחון 3–2 נגד קרו אלכסנדרה, ארמסטרונג זכה בפרס שחקן החודש של הפוטבול ליג הראשונה עם חמישה שערים בחמישה משחקים.

ב-19 בספטמבר, כבש ארמסטרונג את שערו השישי, שהעניק לקובנטרי ניצחון על צ'סטרפילד, וב-3 באוקטובר הוא כבש צמד שלישי בניצחון 3–0 על שרוסברי טאון. הוא כבש עוד שני צמדים רצופים, ב-31 באוקטובר וב-3 בנובמבר, בניצחונות ביתיים על פיטרבורו יונייטד ובארנסלי. ארמסטרונג כבש שלושער בכורה בקריירה שלו ב-2 בינואר 2016, בניצחון 5–0 על קרו אלכסנדרה.

ב-14 בינואר 2016, השאלתו של ארמסטרונג הוארכה עד לסוף העונה. הוא סיים את העונה עם 20 שערים ב-40 הופעותיו בקובנטרי. באפריל, הוא נכלל בנבחרת העונה של הפוטבול ליג הראשונה.

#### השאלה לבארנסלי
לאחר שערך שתי הופעות בניוקאסל וחתם בה על חוזה חדש לארבע שנים בתחילת עונת 2016/2017, ב-30 באוגוסט, הצטרף ארמסטרונג לקבוצת בארנסלי מהצ'מפיונשיפ בהשאלה לתקופה ראשונית של שישה חודשים, לאחר שהוחלט במועדון להשאיל אותו על מנת שירכוש יותר ניסיון בצ'מפיונשיפ. הוא ערך את הופעת הבכורה שלו עבור בארנסלי ב-10 בספטמבר, כשעלה כמחליף במקומו של ראיין קנט במשחק שנגמר בניצחון 2–1 על פרסטון נורת' אנד, בו ארמסטרונג כבש את שער הניצחון. בינואר 2017, הוכרז כי ארמסטרונג יאריך את תקופת ההשאלה שלו במועדון עד לסוף עונת 2016/2017.

#### השאלה לבולטון וונדררס
ב-17 ביולי 2017, הצטרף ארמסטרונג לקבוצת בולטון וונדררס מהצ'מפיונשיפ בהשאלה עד ינואר. הוא ערך את הופעת הבכורה שלו עבור המועדון ב-6 באוגוסט, כשהוא נכנס כמחליף במקומו של סטיבן דרבי בהפסד ביתי 3–2 של בולטון ללידס יונייטד. ארמסטרונג שב לניוקאסל מתקופת ההשאלה שלו ב-4 בינואר 2018, לאחר שערך 23 הופעות בכל המסגרות.

### בלקברן רוברס
ב-9 בינואר 2018, ארמסטרונג הצטרף לקבוצת בלקברן רוברס מהפוטבול ליג הראשונה בהשאלה עד לסוף העונה. הוא סייע לבלקברן להבטיח עלייה לצ'מפיונשיפ.

ארמסטרונג חתם על חוזה לארבע שנים בבלקברן רוברס ב-6 באוגוסט 2018 תמורת סכום לא ידוע המוערך בסביבות ה-1.75 מיליון ליש"ט. במהלך עונת 2020/2021, הוא כבש שלושה שלושערים, נגד וויקומב וונדררס, האדרספילד טאון וברמינגהאם סיטי.

### סאות'המפטון
ב-10 באוגוסט 2021, הצטרף ארמסטרונג לקבוצת סאות'המפטון מהפרמייר ליג בחוזה לארבע שנים תמורת סכום לא ידוע, שדווח כי הוא סביב ה-15 מיליון ליש"ט. הוא כבש בהופעת הבכורה שלו עבור המועדון, בהפסד 3–1 בחוץ לאברטון במחזור הפתיחה של הפרמייר ליג. ב-5 בנובמבר 2021, ארמסטרונג כבש את שערו השני לעונה בניצחון 1–0 על אסטון וילה. ארמסטרונג לא כבש שוב בשמונה ההופעות שלו בהרכב במהלך שאר עונת 2021/2022.

ב-6 באוגוסט 2022, הוא ערך את הופעתו הראשונה בעונת 2022/2023 בהפסד 4–1 לטוטנהאם הוטספר. ב-30 באוגוסט 2022, ארמסטרונג כבש את שער הליגה הראשון שלו לעונה בניצחון 2–1 על צ'לסי. לאחר חודשים רבים בהם לא כבש, ארמסטרונג סיים את בצורת השערים שלו וכבש ב-7 בינואר 2023 בניצחון 2–1 על קריסטל פאלאס בגביע ה-FA. במשחק האחרון של עונת 2022/2023, הוא כבש בתיקו 4–4 נגד ליברפול. בסוף העונה, ירדה סאות'המפטון לצ'מפיונשיפ.

ארמסטרונג כבש במשחק הפתיחה של עונת 2023/2024 בניצחון 1–2 על שפילד ונסדיי לאחר שבעיטה ברגל שמאל של ניית'ן טלה פגעה בראשו ונכנסה לשער. שבוע לאחר מכן, ארמסטרונג כבש שני פנדלים בתיקו 4–4 נגד נוריץ' סיטי. ב-17 במאי 2024, הוא כבש פעמיים בניצחון 3–1 על וסט ברומיץ' אלביון במשחק הגומלין של חצי גמר פלייאוף העלייה, והבטיח את מקומה של קבוצתו בגמר. מאוחר יותר באותו חודש, ב-26 במאי, הוא כבש את שער הניצחון נגד לידס יונייטד בגמר, שנגמר בתוצאה של 0–1, והבטיח את עלייתה של קבוצתו לפרמייר ליג.

ב-19 ביולי 2024, חתם ארמסטרונג על הארכת חוזה לשלוש שנים בסאות'המפטון. שער הליגה הראשון שלו בעונת 2024/2025 היה ב-2 בנובמבר 2024, בניצחון ביתי 1–0 על אברטון.

#### השאלה לוסט ברומיץ' אלביון
ב-4 בפברואר 2025, הצטרף ארמסטרונג לקבוצת וסט ברומיץ' אלביון מהצ'מפיונשיפ בהשאלה עד לסוף עונת 2024/2025. בחצי העונה שלו בווסט ברומיץ' הוא כבש 3 שערים ב-16 הופעות. ובסיום העונה שב לסאות'המפטון.

### וולברהמפטון וונדררס
לאחר פתיחת עונה מוצלחת בסאות'המפטון בה כבש 11 שערים ב-29 הופעות בצ'מפיונשיפ. ב-2 בפברואר 2026 חתם ארמסטרונג בוולברהמפטון וונדררס מהפרמייר ליג על חוזה לשלוש שנים וחצי.

## קריירה בינלאומית
ארמסטרונג ייצג את אנגליה בנבחרות עד גיל 16 ועד גיל 17. הוא ערך את הופעת הבכורה שלו עבור הנבחרת עד גיל 16 ב-27 בספטמבר 2012, בניצחון 5–0 על צפון אירלנד. בשנת 2013, ארמסטרונג נכלל בסגל אנגליה כדי להשתתף בטורניר מונטגו בצרפת, כאשר אנגליה הוגרלה נגד גרמניה, הולנד וצ'ילה. אנגליה פתחה את הטורניר בתיקו 1–1 נגד הולנד, והביסה את צ'ילה 3–1 במשחק השני עם שערים של פטריק רוברטס וג'ורג'יו ראסולו. תיקו 1–1 עם גרמניה במשחק האחרון הבטיח לאנגליה את המקום הראשון בבית, והיא פגשה את טורקיה בגמר (בטורניר זה עולים לגמר משלב הבתים). ארמסטרונג כבש בגמר שאנגליה הפסידה בפנדלים לאחר שהמשחק הסתיים בתיקו 2–2.

ב-26 באוגוסט 2014, ארמסטרונג קיבל את הזימון הראשון שלו לנבחרת עד גיל 18. הוא ערך את הופעת הבכורה שלו עם שני שערים במשחק ידידות נגד הולנד ב-3 בספטמבר. הוא המשיך כך עם שערים בניצחונות על פולין ושווייץ כדי להעלות את מאזנו לארבעה שערים בארבע הופעותיו הראשונות. במשחק השני מול השווייצרים, ארמסטרונג כבש פעמיים כאשר אנגליה ניצחה 6–1.

ב-8 באוקטובר 2015, ארמסטרונג כבש עבור נבחרת אנגליה עד גיל 19 בחוץ נגד מקדוניה. ב-9 בנובמבר 2016, כששיחק במדי הנבחרת עד גיל 20, כבש ארמסטרונג שלושער נגד ניגריה.

### גביע העולם עד גיל 20 של פיפ"א 2017
ארמסטרונג נבחר לסגל נבחרת אנגליה עד גיל 20 בגביע העולם עד גיל 20 ב-2017. הוא ערך ארבע הופעות בטורניר, ואף כבש שער במשחק הפתיחה נגד ארגנטינה. הוא היה על הספסל בגמר בין אנגליה לוונצואלה, ולא עלה לשחק. אנגליה ניצחה 1–0, וזו הייתה זכייתה הראשונה (בכל שכבות הגיל השונות) בטורניר בינלאומי מאז מונדיאל 1966.

## סטטיסטיקות קריירה

: *מעודכן ל-25 בינואר 2025*

## תארים
### בלקברן רוברס
* עלייה לצ'מפיונשיפ מהמקום השני: 2017/2018

### סאות'המפטון
* פלייאוף אליפות הצ'מפיונשיפ: 2024

### אנגליה עד גיל 17
* אליפות אירופה עד גיל 17 של אופ"א: 2014

### אנגליה עד גיל 20
* גביע העולם עד גיל 20 של פיפ"א: 2017

### אנגליה עד גיל 21
* טורניר טולון: 2018

### תארים אישיים
* נבחרת העונה של התאחדות הכדורגל האנגלית: הפוטבול ליג הראשונה: 2015/2016, צ'מפיונשיפ: 2020/2021, צ'מפיונשיפ: 2023/2024
* השחקן הצעיר של העונה בקובנטרי סיטי: 2015/2016
* שער העונה בקובנטרי סיטי: 2015/2016
* שער העונה בבארנסלי: 2016/2017
* שחקן העונה של בלקברן רוברס: 2019/2020
* שער העונה בבלקברן רוברס: 2019/2020
* שחקן העונה של אוהדי הכדורגל האנגלי: צ'מפיונשיפ: 2020/2021
* שחקן העונה של אוהדי סאות'המפטון: 2023/2024
* שחקן העונה של שחקני סאות'המפטון: 2023/2024

## קישורים חיצוניים

## הערות שוליים

קטגוריה:כדורגלנים אנגלים
קטגוריה:כדורגלני ניוקאסל יונייטד
קטגוריה:כדורגלני קובנטרי סיטי
קטגוריה:כדורגלני בארנסלי
קטגוריה:כדורגלני בולטון וונדררס
קטגוריה:כדורגלני בלקברן רוברס
קטגוריה:כדורגלני סאות'המפטון
קטגוריה:כדורגלני וסט ברומיץ' אלביון
קטגוריה:כדורגלני וולברהמפטון וונדררס
קטגוריה:אנגלים שנולדו ב-1997